CELEX: 62021TN0409
Language: hu
Date: 2021-07-09 00:00:00
Title: T-409/21. sz. ügy: 2021. július 9-én benyújtott kereset – Németország kontra Bizottság

2021.9.13.   
            
            
               HU
            
            
               Az Európai Unió Hivatalos Lapja
            
            
               C 368/28
            
         
      2021. július 9-én benyújtott kereset – Németország kontra Bizottság
      (T-409/21. sz. ügy)
      (2021/C 368/44)
      Az eljárás nyelve: német
      
         Felek
      
      
         Felperes: Németországi Szövetségi Köztársaság (képviselők: J. Möller és R. Kanitz)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az SA.56826 (2020/N) – Germany – 2020 reform of support for cogeneration és az SA.53308 (2019/N) – Germany – Change of support to existing CHP plants (KWKG 13. §) állami támogatásról szóló, 2021. június 3-i európai bizottsági határozatot annyiban, amennyiben az megállapítja, hogy
                  
                              a)
                           
                           
                              a kapcsolt energiatermelésből származó villamosenergia-termelés támogatása új, korszerűsített és utólag átalakított, nagy hatékonyságú kapcsolt energiatermelő létesítményekben,
                           
                        
                              b)
                           
                           
                              az energiahatékony fűtő- és hűtőhálózatok támogatása,
                           
                        
                              c)
                           
                           
                              a fűtési- és hűtésienergia-tárolók támogatása,
                           
                        
                              d)
                           
                           
                              a kapcsolt energiatermelésből származó villamos energia nagy hatékonyságú, gáztüzelésű, meglévő kapcsolt energiatermelő létesítményekben történő termelésének támogatása a távfűtési ágazatban, és
                           
                        
                              e)
                           
                           
                              a hidrogéngyártókra vonatkozó csökkentett KWKG-pótdíj
                              a KWKG 2020 alapján nyújtott állami támogatásnak minősül, és
                           
                        
            
                  —
               
               
                  kötelezze az alperest a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes egyetlen jogalapra hivatkozik. Az Európai Bizottság az EUMSZ 107. cikk (1) bekezdésének értelmezése és alkalmazása során tévesen alkalmazta a jogot, amikor megállapította, hogy a bejelentett intézkedéssel érintett vállalkozások állami támogatásban vagy állami forrásból nyújtott támogatásban részesülnek. E tekintetben először is az Európai Bizottság tévesen indul ki abból, hogy valamely pótdíjnak kizárólag a díjjellegéből az következik, hogy a beszedett források az EUMSZ 107. cikk (1) bekezdése értelmében állami jellegűek. Másodszor az Európai Bizottság tévesen indul ki abból, hogy a kapcsolt hő- és villamosenergia-termelés megőrzéséről, korszerűsítéséről és kiépítéséről szóló, 2020. évi törvény (Kräfte-Wärme-Kopplungsgesetz, KWKG) szerinti pótdíj (KWKG-pótdíj) voltaképpen az Európai Unió Bíróságának ítélkezési gyakorlata értelmében vett díjnak minősül. Harmadszor az Európai Bizottság tévesen véli úgy, hogy az átvitelirendszer-üzemeltetők által beszedett források állami ellenőrzés alatt vannak, és így az állam rendelkezésére állnak.